
[bookmark: _Toc0]A nagy sebességű vasút fejlesztése segíti az EU kohézióját és versenyképességét
A vasút stratégiai fontosságú eszköz a közlekedési módok közötti átállás, a klímasemlegesség és a stratégiai autonómia szempontjából
A következő hosszú távú uniós költségvetésben megfelelő és célzott finanszírozásra van szükség
Kulcsfontosságú a megfizethetőség és az átlátható jegyértékesítés
Az uniós vasúti ágazat több mint 1,3 millió munkavállalót foglalkoztat a gyártás, a vasútépítés, a karbantartás és az üzemeltetés területén
Kedden a Parlament jóváhagyta az EU nagy sebességű vasúti hálózatának gyorsabb fejlesztésére és a területi kohézió erősítésére vonatkozó ajánlásait.
A Parlament 558 szavazattal, 23 ellenszavazattal és 73 tartózkodás mellett elfogadott jelentése a Bizottság tavalyi cselekvési tervére reagálva egy valódi európai nagy sebességű vasúthálózat létrehozását szorgalmazza. A hálózatnak interoperábilisnak, innovatívnak, hozzáférhetőnek és más közlekedési módokkal összehangoltnak kell lennie, hogy valódi értéket teremtsen a polgárok és a közberuházások számára egyaránt.
A városok és régiók jobb összekapcsolása
A képviselők azt szeretnék, ha a nagy sebességű vasúthálózat nemcsak az EU fővárosait, hanem valamennyi európai régió főbb városi központjait és a legfontosabb szomszédos országokat is összekötné. Ez közvetlen nagy sebességű járatokkal, illetve a nagy sebességű hálózathoz való hatékony csatlakozás biztosításával valósulhatna meg. Az EP-képviselők szerint ez hozzájárulna a területi egyenlőtlenségek csökkentéséhez, illetve a peremterületek és a kevésbé fejlett régiók összeköttetésének megerősítéséhez.
Az EP jelentése támogatja a transzeurópai közlekedési hálózat (TEN-T) kiteljesítését, valamint a hiányzó összeköttetések, az elhagyott vagy rosszul ellátott szakaszok, illetve a magas hozzáadott értékkel rendelkező, határokon átnyúló összeköttetések azonosítását.
Elegendő, kiszámítható és hosszú távú finanszírozás
A képviselők azt szeretnék, ha az ágazat teljes mértékben kihasználná a meglévő és jövőbeli uniós forrásokat a nagy sebességű vasúti hálózat fejlesztésére. Azt szeretnék, ha a 2028-2034-es időszakra vonatkozó többéves pénzügyi keret megfelelő és célzott finanszírozást biztosítana, többek között az Európai Hálózatfinanszírozási Eszköz (CEF) megőrzése és megerősítése, illetve a nemzeti terveken keresztül történő beruházások támogatása révén.
Megfizethető és átlátható vonatjegyek
Az EP-képviselők szerint a hozzáférhető és megfizethető vasúti szolgáltatások elengedhetetlenek a közlekedési szegénység csökkentéséhez és az EU-szerte egyenlő mobilitás biztosításához. Arra ösztönzik az országokat és a vasúttársaságokat, hogy tegyék megfizethetőbbé a nagy sebességű vonatjegyeket, többek között hozzáférhető viteldíjak és megfelelő kedvezményes vagy bérleti rendszerek révén. A jelentés emellett nagyobb átláthatóságot szorgalmaz a jegyárak kialakításában, és üdvözli a Bizottság által nemrég javasolt utascsomaggal kapcsolatos folyamatban lévő jogalkotási munkát, amely várhatóan interoperábilis, átlátható, hozzáférhető és könnyen összehasonlítható vasúti jegyajánlatokat eredményez majd.
A jelentéstevő szerint
Vicent Marzà Ibáñez (Zöldek/EFA, Spanyolország) jelentéstevő elmondta: „Az európai nagyvárosok közötti nagy sebességű vasúti összeköttetés lehetővé teszi, hogy az utasok tömegesen váltsanak át a repülőgépről a vonatra. Ez kulcsfontosságú eleme annak, hogy csökkentsük a fosszilis tüzelőanyagoktól való függőségünket, tisztességes munkahelyeket teremtsünk, és jelentősen növeljük stratégiai autonómiánkat. Ehhez megfelelő beruházásokra van szükség az egész EU-ban, beleértve a zöld vasúti kötvények felhasználását is, és ez nem mehet a mindennapi életben használt elővárosi és regionális vasúti szolgáltatások rovására.” 
Háttér
2025 novemberében a Bizottság nagy sebességű vasútra vonatkozó cselekvési tervet fogadott el, amely meghatározza a gyorsabb, interoperábilisabb és jobban összekapcsolt európai hálózat 2040-ig történő létrehozásához szükséges lépéseket. 2014 óta az uniós programokból több mint 100 milliárd eurót különítettek el vasúti infrastrukturális projektekre.

